ንብ ባንክ ከገቢዎች ጋር ሲወዛገብበት የነበረውን ሕንፃ በ680 ሚሊዮን ብር አሸንፎ ጠቀለለው
በአራጣ አበዳሪነት በፍርድ ቤት ክስ ተመሥርቶባቸው ጥፋተኛ በመባል የ25 ዓመታት እስራትና የገንዘብ ቅጣት የተወሰነባቸው፣ ንብረታቸው እንዲወረስ የተፈረደባቸው አቶ ከበደ ተሠራ (ወርልድ ባንክ) ንብረት የነበረውንና ከገቢዎችና ጉምሩክ ባለሥልጣን ሲወዛገብበት የነበረው ሕንፃ በ72.7 ሚሊዮን ብር መነሻ ዋጋ ለጨረታ ቀርቦ፣ ንብ ኢንተርናሽናል ባንክ በ680 ሚሊዮን ብር የጨረታው አሸናፊ ሆነ፡፡በገቢዎችና ጉምሩክ ባለሥልጣን ዓቃቤ ሕግና በፍርድ ባለዕዳ አቶ ከበደ ተሠራ መካከል በነበረ የፍርድ አፈጻጸም ጉዳዩ የተመለከተው ፍርድ ቤት የማጠናቀቂያ ሥራ በቀረው ሕንፃ ጨረታ፣ በአብዛኛው የባንክና የኢንሹራንስ ኩባንያዎች ተሳታፊ የነበሩበት ቢሆንም ንብ ኢንተርናሽናል ባንክ ከፍተኛውን ዋጋ በመስጠት የጨረታ አሸናፊ ሊሆን ችሏል፡፡ዓርብ ሰኔ 23 ቀን 2009 ዓ.ም. በተካሄደው ጨረታ ከቀረቡት ተወዳዳሪዎች መካከል አቢሲኒያ ባንክ 672 ሚሊዮን ብር በመስጠት ሁለተኛው ከፍተኛ ዋጋ አቅራቢ ሆኗል፡፡ በዚህ ጨረታ ላይ ተሳታፊ ከነበሩት ባንኮች ውስጥ አዋሽ ባንክ 302 ሚሊዮን ብር አቅርቦ እንደነበር ለማወቅ ተችሏል፡፡ ቡና ኢንተርናሽናል ባንክና አንበሳ ኢንተርናሽናል ባንክም ይህንን ሕንፃ ለመግዛት በተጫራችነት ከቀረቡት ባንክች ውስጥ ተጠቃሽ ናቸው፡፡አራት ኪሎ ቱሪስት ሆቴል አጠገብ ወረዳ 17 ውስጥ የሚገኘው ይህ ሕንፃ በመከታ ሪል ስቴት ስም የተመዘገበ ሲሆን፣ ከስምንት ዓመታት በላይ ግንባታው ተቋርጦ ቆይቷል፡፡ በ2,926 ካሬ ሜትር ቦታ ላይ ያረፈው የዚህ ሕንፃ ግንባታ ንብ ኢንተርናሽናል ባንክ በሰጠው ብድር ጭምር የተገነባ ነው፡፡ ባንኩ ይህን ጨረታ አሸንፎ ሕንፃውን በእጁ የማስገባት ፍላጎቱ ከፍተኛ እንደነበር ለማወቅ ተችሏል፡፡የባንኩ ፕሬዚዳንት አቶ ክብሩ ፎንጀ እንደገለጹት፣ ባንኩ በሕንፃው ላይ 120 ሚሊዮን ብር ያልተከፈለ ብድር አለው፡፡ በዕገዳው ምክንያት ይህንን ገንዘብ ማግኘት ባለመቻል፣ ለዚህ ሕንፃ ግንባታ የተሰጠው ብድር የተበላሽ ብድር ውስጥ ገብቶ እንደቆየም ጠቁመዋል፡፡ ‹‹ሕንፃው ከተሸጠ በኋላ ይገባኛል የሚሉ አካላት ያላቸውን ገንዘብ ማግኘት የሚችሉበት ዕድል ስላለ፣ ሕንፃውን እኛ መግዛታችን ተጠቃሚ ያደርገናል፤›› ብለዋል፡፡የፌዴራል ከፍተኛ ፍርድ ቤት ሕንፃው በሐራጅ ተሽጦ ንብ ባንክ ለአቶ ከበደ ተሠራ ያበደረው 55 ሚሊዮን ብር ከነወለዱ ተሰልቶ እንዲከፈል በሰጠው ትዕዛዝ መሠረት፣ ገቢዎችና ጉምሩክ ባለሥልጣን በ72.7 ሚሊዮን ብር መነሻ ዋጋ ለጨረታ አቅርቦታል፡፡ የንብ ባንክ ድርሻ ከነወለዱ 120 ሚሊዮን ብር መድረሱን ለማወቅ ተችሏል፡፡ 